### 5.     Drøftelse af naturpolitik

**Åbent**

Sagsnr.: 326-2019-31179       J.nr.: 09.00.00           Dokumentnr.:
326-2021-10388

**Sagstype**

Drøftelse.

**Resume og sagens baggrund**

Kommunalbestyrelsen har besluttet, at der skal udarbejdes en
ny Natur- og miljøpolitik. Teknik- og Miljøudvalget har efterfølgende drøftet
fokus og indhold i en ny Natur- og miljøpolitik og er senest i december 2020
orienteret om status i udarbejdelse af en naturpolitik.

Administrationen fremlægger et udkast til naturpolitik med
forslag til vision og mål til drøftelse i udvalget.

**Indstillinger**

Chefen for Plan, Byg og Miljø indstiller, at udvalget
drøfter forslag til naturpolitik og proces for høring.

**Behandling**

Teknik- og Miljøudvalget.

**Sagsfremstilling**

[adresse] udviklingsstrategi frem mod 2030 er
kommunalbestyrelsens bud på, hvordan vi kan udvikle Kalundborg Kommune i en
bæredygtig retning. Udviklingsstrategien udfolder visionen om, at Kalundborg
Kommune er et godt sted at bo og leve, uddanne sig, arbejde og drive
virksomhed.

Udviklingsstrategien indeholder blandt andet beskrivelser om
mere fokus på naturkvalitet i byen og på landet, og bedre sammenhænge ved
grønne stiforbindelser og stisystemer. Strategien beskriver også, hvordan mere
natur kan skabe rekreative muligheder, bedre miljø og klimasikring. Strategien
indeholder mål om flere vådområder og mere skovrejsning virkeliggjort til gavn
for naturen og de rekreative muligheder, men også som klimasikring.

Udviklingsstrategien er således et godt fundament og
udgangspunkt for en naturpolitik, der kan blive et vigtigt redskab til både at
konkretisere og realisere udviklingsstrategiens ambitioner på naturområdet.

I udarbejdelsen af udkast til naturpolitik er der taget
afsæt i det brede natursyn – dvs. i spektret fra beskyttelse til benyttelse -
og med det udgangspunkt er der formuleret et forslag til en vision for et
grønnere Kalundborg:

*”Kalundborg Kommune skal være en grøn, naturrig kommune
med mere biodiversitet*

*i alle typer af grønne områder. Vi vil sørge for mere og
bedre natur i byerne, i det åbne land og i den våde natur, og passe på og
udvikle den sårbare natur. Stier og andre støttepunkter skal åbne både landskab
og bynatur og give rum til naturoplevelser, rekreation og friluftsaktiviteter
til glæde for alle, der bor i og besøger Kalundborg Kommune”.*

I naturpolitikken er biodiversitet og tilgængelighed
gennemgående temaer. Naturpolitikken er bygget op omkring de fire overskrifter *bynatur*,
*natur i det åbne land*, *sårbar natur* og *våd natur*. Visionen
suppleres derfor af forslag til mål indenfor hver af de fire overskrifter.

Naturpolitikken indeholder nogle brede og langsigtede
målsætninger om forbedret tilstande indenfor de valgte temaer. For at sikre, at
naturpolitikken realiseres, vil den blive fulgt op med et handlekatalog, der
kommer til at indeholde forslag til konkrete handlinger, der kan ses som en vej
hen imod opfyldelsen af målene. Naturpolitikken kommer dermed til at være en
ramme for forbedring af naturtilstanden, og hvor handlekataloget giver forslag
til de konkrete tiltag.

Som eksempler kan nævnes at udlægge usolgte landbrugsarealer
til natur, åbne udvalgte strækninger af rørlagte vandløb, ændret drift af
kommunale arealer, øget indsats i forhold til plejeplaner, opkøb og omlægning
af vandløbsnære landbrugsarealer og udlæg og udformning af arealer til
klimasikring med bl.a. naturlige løsninger til håndtering af overfladevand.

Administrationen anbefaler, at udvalget både drøfter de
overordnede mål og forventninger til ambitionsniveau og tempo for de konkrete
første skridt.

Naturpolitikken fremlægges for udvalget med henblik på en
drøftelse af især forslag til vision og mål, men også de øvrige afsnit hvor
blandt andet biodiversitet og tilgængelighed er beskrevet.

Som nævnt indledningsvis er det et udkast til en
naturpolitik, og der er derfor mulighed for at præge politikken. Det foreslås,
at udvalget drøfter hvordan naturpolitikken bringes i høring. Der er ikke
formelle krav til en offentlig høring af naturpolitikken, men udvalget kan
f.eks. vælge at drøfte naturpolitikken med det grønne dialogforum senere i
processen.

**Økonomiske konsekvenser**

Ingen.

**Bilag**

|  |  |
| --- | --- |
| 1 Udkast til Naturpolitik [telefonnummer] | 326-2021-39163 |